b'\n_START_ARTICLE_\nJe\xc5\xbeek Jan\xc4\x8dek\n_START_PARAGRAPH_\nJe\xc5\xbeek Jan\xc4\x8dek je literarni lik slovenske ljudske pravljice. Ta govori o de\xc4\x8dku Jan\xc4\x8dku, ki se je spremenil v je\xc5\xbea.\n_START_SECTION_\nPredstavitev lika, pravljice\n_START_PARAGRAPH_\nMati je nekega dne mesila kruh. Ker je mali Jan\xc4\x8dek silil zraven, da bi mesil tudi on, ga je mati napodila z besedami:\xc2\xa0\xc2\xbbBe\xc5\xbei no, je\xc5\xbeek!\xc2\xab. Ker pa so se v tistem \xc4\x8dasu dogajali \xc4\x8dude\xc5\xbei, se je de\xc4\x8dek res spremenil v je\xc5\xbeka. \xc5\xa0el je od doma in si v gozdu pod votlo hru\xc5\xa1ko izkopal jamo ter v njej prebival dolgih sedem let. Blizu gozda je bil grad. Nekega dne se je grof iz gradu v gozdu izgubil. Ker je bil utrujen, je po\xc4\x8dival pod hru\xc5\xa1ko, kjer je prebival Jan\xc4\x8dek. Ta se je ponudil, da mu poka\xc5\xbee pot domov - a le za dobro pla\xc4\x8dilo: zahteval je, da mu da za \xc5\xbeeno eno od njegovih h\xc4\x8dera. Ker grofu ni preostalo drugega, je privolil in je\xc5\xbeek mu je takoj pokazal pot domov._NEWLINE_Drugi dan je Jan\xc4\x8dek pri\xc5\xa1el na ogled h\xc4\x8dera, katerim pa je grof naro\xc4\x8dil zapreti vsa vrata in okna, ko se je\xc5\xbeek prika\xc5\xbee. Slednji se je zna\xc5\xa1el, sko\xc4\x8dil petelinu na hrbet, ta se je prestra\xc5\xa1il in skupaj z njim poletel na okno, kjer so stale grofove h\xc4\x8derke. Starej\xc5\xa1i ga nista hoteli, \xc4\x8de\xc5\xa1 da ni dovolj dober zanju, najmlaj\xc5\xa1a pa se ga je usmilila in ga vzela, saj mu je bila hvale\xc5\xbena, da je re\xc5\xa1il o\xc4\x8deta. Ko sta pri\xc5\xa1la pred oltar, se je Jan\xc4\x8dek spremenil nazaj v prekrasnega mladeni\xc4\x8da. Ko sta njeni sestri to videli, sta ga hoteli imeti sami, \xc4\x8de\xc5\xa1 da je nevesta \xc5\xa1e premlada. Toda \xc5\xbeenin no\xc4\x8de nobene druge kot te, ki ga je re\xc5\xa1ila je\xc5\xbeeve ko\xc5\xbee.\n_START_SECTION_\nAnaliza lika\n_START_PARAGRAPH_\nGlavni literarni lik je de\xc4\x8dek Jan\xc4\x8dek, ki se po materinih besedah \xc4\x8dude\xc5\xbeno spremeni v je\xc5\xbea, kar je tudi ena od zna\xc4\x8dilnosti ljudske pravljice. Ker ga mati ne sprejme, mora od hi\xc5\xa1e. Na sre\xc4\x8do zna poskrbeti sam zase, samostojno \xc5\xbeiveti, ustvariti si domek in za\xc5\xbeiveti novo \xc5\xbeivljenje. Je neodvisen - nikjer ni zaslediti, da bi mati kaj skrbelo za sina. Jan\xc4\x8dek se sprijazni s tem, da ni ve\xc4\x8d, kot je bilo. Ko \xc4\x8dez sedem let (pravlji\xc4\x8dno \xc5\xa1tevilo) sre\xc4\x8da grofa, mu ponudi pomo\xc4\x8d v zameno za uslugo. Opazimo nasprotje bogat - reven. Jan\xc4\x8dka ne moti, da ga je grofova h\xc4\x8derka vzela iz usmiljenja in ne iz ljubezni, pomembno mu je le, da se spremeni nazaj v \xc4\x8dloveka in spet za\xc5\xbeivi normalno \xc5\xbeivljenje. Ta cilj tudi dose\xc5\xbee. Dekli\xc4\x8dino dejanje zelo ceni in za \xc5\xbeeno no\xc4\x8de nobene druge.\n_START_SECTION_\nIzdaje pravljice\n_START_PARAGRAPH_\nPravljica je bila izdana kot samostojna knjiga (Jan\xc4\x8dek je\xc5\xbeek: 1982, 1986) in pa tudi ve\xc4\x8dkrat v knjigi z ostalimi ljudskimi pravljicami. Npr.: zbirka Babica pripoveduje (1967, 1980, 1998), Slovenske ljudske pravljice (1992, 1996, 1999, 2002, 2005, 2007), Pesmice in pravljici zate (2003) \xe2\x80\xa6'